A BIZOTTSÁG 1093/2004/EK RENDELETE
(2004. június 10.)
a 174/1999/EK rendelettől való eltérésről a tej- és tejtermékágazatban alkalmazott kiviteli engedélyek érvényességi ideje tekintetében
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló 1999. május 17-i 1255/1999/EK tanácsi rendeletre (1), és különösen annak 31. cikk (14) bekezdésére,
mivel:
(1)
A tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 1999. január 26-i 174/1999/EK bizottsági rendelet (2) 6. cikke megállapítja a kiviteli engedélyek érvényességi idejét.
(2)
Figyelembe veendő a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia a Közösséghez való, 2004. május 1-jén történt csatlakozásának a közösségi tejpiacra gyakorolt esetleges hatását, továbbá a közösségi és a világpiacokon bekövetkező fejlemények figyelemmel kísérésének szükségességét, a 606/2004/EK bizottsági rendelet (3) úgy rendelkezett, hogy eltérően a 174/1999/EK rendeletben foglaltaktól azoknak a tejtermékekre vonatkozó kiviteli engedélyeknek az érvényességi ideje, amelyek iránt 2004. április 15-ét követően nyújtottak be kérelmet, csupán 2004. június 30-ig terjed.
(3)
A belső piac valamint a világpiac 2004. május 1. óta folytatott beható elemzése arra enged következtetni, hogy az engedélyek hosszabb érvényességi időtartama a közös piacszervezés megfelelő működésében bekövetkező zavar bármiféle kockázata nélkül visszaállítható. Következésképpen indokolt hatályon kívül helyezni a 606/2004/EK rendeletet.
(4)
Figyelemmel a GATT keretében vállalt exportkötelezettségek megfelelő teljesítésére szükségesnek mutatkozik az érintett termékcsoportokra vonatkozó kiviteli engedélyek érvényességi időtartamát az egyes exportkontingenseken belül a GATT év végén fennmaradó mennyiségeket tekintetbe véve, a rendelkezésre álló mennyiségek optimális felhasználását szem előtt tartva megállapítani.
(5)
Az e rendeletben meghatározott intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Eltérve a 174/1999/EK rendelet 6. cikkében foglaltaktól, az export-visszatérítés előzetes rögzítését tartalmazó azon kiviteli engedélyek érvényességi ideje, amelyek iránt 2004. június 23-ig nyújtottak be kérelmet a hivatkozott cikk a) és c) pontjában említett termékek tekintetében, 2004. június 30-án jár le.
2. cikk
A 606/2004/EK rendelet hatályát veszti.
3. cikk
Ez a rendelet az Európai Unió Hivatalos Lapjában történő kihirdetésének napján lép hatályba.
Az ezen időpontot követően igényelt kiviteli engedélyekre alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 10-én.